b'\n_START_ARTICLE_\nVaccine\n_START_PARAGRAPH_\nEn vaccine er en biologisk forebyggelse, der giver aktiv immunisering mod en bestemt sygdom. En vaccine indeholder typisk et middel, der er udvundet af sygdomsfremkaldende mikroorganismer. Det fremstilles ofte af sv\xc3\xa6kkede eller dr\xc3\xa6bte former for mikrober, dets toksiner eller dets proteiner. Midlet stimulerer kroppens immunforsvar, s\xc3\xa5ledes at det kan genkende midlet som en trussel, \xc3\xb8del\xc3\xa6gge det og huske det, s\xc3\xa5ledes at det senere har lettere ved at h\xc3\xa5ndtere lignende mikroorganismer. Vacciner kan v\xc3\xa6re profylaktiske (forebyggende) eller terapeutiske (behandlende)._NEWLINE_Administrationen af vacciner kaldes for vaccination. effektiviteten af vaccination har v\xc3\xa6ret bredt studeret og verificeret for eksempel influenzavaccine, HPV-vaccine, skoldkoppevaccine.  Vaccination er den mest effektive metode til at forebygge infektionssygdomme; vidtr\xc3\xa6kkende immunitet pg.a. vaccination er i h\xc3\xb8j grad ansvarlig for udryddelse af verdenssygdommen kopper og begr\xc3\xa6nsning af sygdomme som polio, m\xc3\xa6slinger og stivkrampe i en stor del af verden. Verdenssundhedsorganisationen WHO reporterer at licenserede vacciner i dag er ansvarlige for forebyggelse eller kontrol af 25 infektionssygdomme.'